**Biharkeresztes Város Önkormányzata Képviselő-testületének …./2024. (XII. ….) önkormányzati rendelete**

**a helyi közművelődési feladatainak ellátásáról**

Biharkeresztes Város Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kulttv.) 83/A. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, Biharkeresztes Város Roma Nemzetiségi Önkormányzatával és Biharkeresztes Város Román Nemzetiségi Önkormányzatával való egyeztetést követően, Biharkeresztes Város Önkormányzata Ügyrendi és Pénzügyi Bizottsága véleményének kikérésével a következőket rendeli el:

**A rendelet célja**

**1. §**

E rendelet célja, hogy Biharkeresztes Város Önkormányzata (a továbbiakban: Önkormányzat) a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok alapján meghatározza az önkormányzat közművelődési feladatait, azok ellátási formáját, módját és mértékét.

**Alapelvek**

**2. §**

Az Önkormányzat a város minden polgárának és közösségének biztosítja azon jogát, miszerint

*a)* megismerhesse a kulturális javakat és ezek jelentőségét a történelem alakulásában, a nemzeti, nemzetiségi önismeret formálásában, valamint az ezek védelmével kapcsolatos ismereteket a könyvtári szolgáltatások, az oktatás, a közművelődés, az ismeretterjesztés, a sajtó és a tömegtájékoztatás útján,

*b)* a kulturális alapellátás keretében igénybe vegye a nyilvános könyvtári ellátás rendszerét, a közművelődési intézmény szolgáltatásait,

*c)* műveltségét, készségeit életének minden szakaszában gyarapítsa, közművelődési jogai érvényesítése céljából közösséget hozzon létre, s külön jogszabályban meghatározottak szerint szervezetet alapítson, működtessen,

*d)* művelődési céljai megvalósításához közművelődési közösségi színteret, szervező, szervezeti és tartalmi segítséget kapjon.

**A rendelet hatálya**

**3. §**

A rendelet hatálya kiterjed Biharkeresztes város közigazgatási területén a közművelődési tevékenységben résztvevőkre, a közművelődési intézményekre, szervezetekre, azok fenntartóira, működtetőire és alkalmazottaira, a szolgáltatásokat igénybe vevőkre.

**Az Önkormányzat által biztosított közművelődési alapszolgáltatások köre**

**4. §**

(1) Az Önkormányzat a Kultv. 76. §-ában meghatározott közművelődési alapszolgáltatások közül a helyi lehetőségek és sajátosságok figyelembe vételével a következő alapszolgáltatásokat biztosítja:

*a)* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása. Ennek keretében:

*aa)* a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

*ab)* a művelődő közösség számára bemutatkozási lehetőségeket teremt,

*ac)* fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat.

*b)* a közösségi és társadalmi részvétel fejlesztése,

*ba)* elősegíti a környezetkultúra javítását, városesztétikai kultúra fejlesztését,

*bb)* a helyi társadalom kapcsolatrendszerének, közösségi életének érdekérvényesítése, a szabadidő kulturális célú eltöltéséhez a feltételek biztosítása,

*bc)* a hátrányos helyzetű rétegek kulturális elesettségének mérséklése,

*bd)* a különböző kultúrák közötti kapcsolatok kiépítésének és fenntartásának segítése,

*c)* az egész életre kiterjedő tanulás feltételeinek biztosítása, ennek keretében az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, ismeretterjesztési, felnőttoktatási lehetőségek segítése,

*d)* a hagyományos közösségi kulturális értékek átörökítése feltételeinek biztosítása.

*da)* a település környezeti, szellemi, művészeti értékeinek, hagyományainak feltárása, megismertetése, a helyi művelődési szokások gondozása, gazdagítása,

*db)* az egyetemes, a nemzeti és a nemzetiségi kultúra megismertetése, gyarapítása,

*dc)* kegyeleti kultúra és az ünnepek kultúrájának gondozása,

*dd)* a település természeti, kulturális közösségi értékeinek közismertté tétele, a településhez kötődés erősítése, a helyi ismeretek cseréje, közvetítése, a helyi értékeket védő és gazdagító kezdeményezések ösztönzése, hatékonyságának segítése.

(2) Az Önkormányzat az (1) bekezdésében meghatározott feladatokon felül további feladatának tekinti és biztosítja a nyilvános könyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

**A közművelődési alapszolgáltatások feladatellátásának formája, módja mértéke**

**5. §**

(1) Az Önkormányzat az 4. §-ban foglalt közművelődési alapszolgáltatások folyamatos hozzáférhetősége érdekében, valamint további feladatainak ellátása céljából közművelődési intézményt működtet a fenntartásában lévő Városi Művelődési Ház és Könyvtár (a továbbiakban: Közművelődési intézmény) elnevezéssel. Közművelődési intézmény székhely: 4110 Biharkeresztes Hősök tere 12.; telephelyek: Bihar Közösségi Ház 4110 Biharkeresztes Ady Endre utca 8.; Civil Udvar 4110 Biharkeresztes Ady Endre utca 12.; Városi Könyvtár 4110 Biharkeresztes Kölcsey utca 7.

(2) A Városi Művelődési Ház és Könyvtár által nem biztosítható speciális vagy szakági közművelődési feladatok ellátásába az Önkormányzat bevonhatja

*a)* az egyéb alaptevékenységhez kapcsolódóan közművelődési tevékenységet is végző intézményeket,

*b)* nyilvántartásba vett közművelődési célú társadalmi szervezeteket,

*c)* közművelődési feladatok ellátásában résztvevő egyéb szervezeteket,

*d)* vagy egyes közművelődési feladatok, feladat együttesek ellátására közművelődési megállapodást köthet a feladat ellátást vállaló jogi személlyel vagy magánszeméllyel.

(3) A Városi Művelődési Ház és Könyvtár fenntartja a testvérvárosi kulturális kapcsolatokat, továbbá előkészíti és lebonyolítja a következő nemzeti ünnepeket és hagyományossá vált városi nagyrendezvényeket:

*a)* Magyar kultúra napja

*b)* Március 15.

*c)* Majális

*d)* Keresztesi Napok

*e)* Nyárzáró

*f)* Szépkorúak köszöntése

*g)* Október 23.

*h)* Adventi rendezvények, Városi karácsony

(4) Ezeken a rendezvényeken a Biharkeresztes Város Önkormányzat Képviselő-testülete által pénzbeli és természetbeni támogatásban részesített csoportok ingyenesen lépnek fel.

(5) A feladatellátáshoz hozzájárulnak a Biharkeresztes város közigazgatási területén működő köznevelési intézmények tevékenységi körükből adódó követelmények teljesítésével.

(6) Mind az önkormányzat, mind pedig a Városi Művelődési Ház és Könyvtár tevékenységében fontos szerepet kap a kapcsolattartás és együttműködés a Megyei Népfőiskolai Egyesülettel és a Bihari Szabadművelődési és Népfőiskolai Egyesülettel.

**A közművelődési feladatok finanszírozásának módja, mértéke**

**6. §**

(1) Az Önkormányzat e rendelet 4-5. §-ában meghatározott közművelődési alapszolgáltatásaira és további feladatainak teljesítéséhez szükséges személyi, szakképzettségi és tárgyi feltételek biztosítására előirányzott fedezetet a mindenkori éves költségvetése tartalmazza.

(2) Az önkormányzat helyi társadalmi szervezetek és alapítványok, valamint civil szerveződések közművelődési tevékenységének támogatására az éves költségvetésében keretösszeget különít el.

(3) A keretösszeg terhére, az Önkormányzat kérelemre pénzügyi támogatásban részesítheti a (2) bekezdésben szereplő szervezeteket.

(4) A pénzügyi támogatásról minden esetben Biharkeresztes Város Önkormányzata Képviselő-testülete dönt az Ügyrendi és Pénzügyi Bizottsága véleményének kikérésével.

(5) A pénzügyi támogatás nyújtásának részletes szabályai, különösen a támogatás célja és folyósításának és elszámolásának feltételei a támogatási szerződésben kerülnek rögzítésre.

**Záró rendelkezés**

**7. §**

Ez a rendelet 2024. december 13-án lép hatályba.

**8. §**

A rendelet hatálybalépésével egyidejűleg hatályát veszíti Biharkeresztes Város Önkormányzata Képviselő-testületének a helyi közművelődési tevékenység támogatásáról szóló 2/2019. (II. 01.) önkormányzati rendelete.

**Dani Béla Péter Dr. Köstner Dávid**

polgármester jegyző

**Záradék:**

A rendelet hirdetőtáblán való kifüggesztéssel kihirdetve 2024. december …. napján.

**Dr. Köstner Dávid**

jegyző

Végső előterjesztői indokolás

**ÁLTALÁNOS INDOKOLÁS**

A rendeletalkotás a hatályos jogszabályi rendelkezéseknek való megfelelés, az ellátott közművelődési alapszolgáltatások rendeletben történő rögzítése miatt szükséges.

A rendelet-tervezet az európai uniós jogból eredő kötelezettségekkel összhangban van.

**RÉSZLETES INDOKOLÁS**

**1.  §**

A rendelet céljáról rendelkezik.

**2. §**

A rendelet alapelveiről rendelkezik**.**

1. **§**

A rendelet hatályáról rendelkezik.

1. **§**

Az Önkormányzat által biztosított közművelődési alapszolgáltatások köréről rendelkezik.

**5.  §**

A közművelődési alapszolgáltatások feladatellátásának formájáról, módjáról, mértékéről rendelkezik.

1. **§**

A közművelődési feladatok finanszírozásának módja, mértéke

**7.  §**

A rendelet záró rendelkezéseit, hatályba léptető és hatályon kívül helyező rendelkezéseit tartalmazza.